[{"text_idx": "#000003", "text": "merkredo, la 4-a de julio 2018"}, {"text_idx": "#000004", "text": "La valo de la rivero Loire [Luar\u2019] estas fama pro siaj multaj belaj kasteloj. Kelkajn el ili ni preterpasis, sed plej ofte en tia distanco, ke ni ne povis admiri ilin. Por vizito c\u0302iuokaze mankis tempo, c\u0302ar la malfacilaj\u0302oj de la antau\u0306a semajno perdigis al ni proksimume du tagojn kompare al nia plano. Ni devis plu hasti por regajni la tempon. Jen la kastelo de Amboise, kiun ni preterpasis matene."}, {"text_idx": "#000005", "text": "Tagmeze nia itinero kondukis nin tra la rando de la urbego Tours, interalie tra strato kun fotinda nomo."}, {"text_idx": "#000006", "text": "Dum kelkaj kilometroj ni ne plu sekvis la Loire, sed la riveron Cher [s\u0302er] antau\u0306 ilia kunfluo."}, {"text_idx": "#000007", "text": "Sub au\u0306tos\u0302osea ponto ni trovis trankvilan lokon por tagmang\u0302eto. La blua fromag\u0302o ja estis bongusta, ne pro la farbo sed pro la kumino en g\u0302i. Post la kaso en la superbazaro ni tamen sentis nin trompita, c\u0302ar la rug\u0302a etikedo ne indikis la prezon, sed rabaton kiun ni ricevus se ni havus klientokarton."}, {"text_idx": "#000008", "text": "Plian mang\u0302opau\u0306zeton kun glaciaj\u0302o ni havis c\u0302e la rivera biciklovojo en Savonnie\u0300res."}, {"text_idx": "#000009", "text": "G\u0302is tie la vojo estis tre bona, sed baldau\u0306 sekvis parto kun tre kruda pavimo. Ni decidis preni alian vojon, kio kondukis nin mallonge sur apenau\u0306 bicikleblan padon. Tamen sukcesa aventuro, c\u0302ar tie ni plukis multe da sovag\u0302a meliso el kio ni vespere kuiris tre bongustan teon."}, {"text_idx": "#000010", "text": "Poste ni havis denove tre bonan vojon sur etaj stratoj, g\u0302is ni devis definitive adiau\u0306i de la rivero Loire, kiu plu fluas okcidenten, dum ni direktis nin suden."}, {"text_idx": "#000011", "text": "Sur la montetoj inter la riveroj Indre kaj Vienne trafis nin mallonga sed tre intensa pluvego. Kvankam ni bele malsekig\u0302is, tio ne multe g\u0302enis nin post pluraj sufic\u0302e varmaj tagoj."}, {"text_idx": "#000012", "text": "C\u0302e la vilag\u0302o Beuxes ni trovis terenon tre bonan por tendumado: granda herbejo c\u0302e fis\u0302lago, sur kiu Najeli povis bele ludi, kaj kun kabano sub kies tegmento ni povis sekigi niajn vestaj\u0302ojn. Ankau\u0306 benkoj kaj tabloj trovig\u0302is por kuiri kaj mang\u0302i, kaj ec\u0302 necesejo nes\u0302losita. Ni s\u0302ercis, ke nur mankas ankorau\u0306 elektro por nomi la lokon perfekta \u2013 kaj tiam ni vidis, tute supre sub la tegmento, elektringojn! Bone, ke ni kunhavis plilongigan kablon."}, {"text_idx": "#000014", "text": "C\u0302u vi scias kio kreskas c\u0302i tie?"}, {"text_idx": "#000015", "text": "La vetero denove ne estis stabila \u2013 aperis pluraj fulmotondroj. C\u0302i foje ni bone sukcesis navigi tra inter ili, au\u0306 g\u0302ustatempe atingi s\u0302irmejon."}, {"text_idx": "#000016", "text": "Dum la tuta vojag\u0302o ni kutime kontrolis per la pos\u0302telefona programo Amikumu, c\u0302u estas esperantistoj en la lokoj tra kiuj ni biciklos la sekvan tagon. Ofte homoj ne respondis, vers\u0302ajne c\u0302ar ili ne legis niajn mesag\u0302ojn g\u0302ustatempe. Au\u0306 se ili ja respondis, ili normale ne havis tempon por spontanee renkonti nin. Al la vilag\u0302o La Peyratte ja venis Kristin\u2019, britino kiu laboras kiel instruistino en la apuda urbo Parthenay. S\u0302i ec\u0302 regalis nin per teo, kaj speciala kuko de la regiono kiu estas bakita tute nigra. Tre bongusta!"}, {"text_idx": "#000017", "text": "La placon, kie ni renkontig\u0302is, ornamas alta monumento, kolono kun kruco sur la pinto, tiel nomata hosana kruco, tipa por okcidenta Francujo."}, {"text_idx": "#000018", "text": "Kiam ni planis la itineron por tiu c\u0302i tago, ni imagis facilan bicikladon kun nur unu milda monto. Ni tute preteratentis, ke la vojo senc\u0302ese iras supren-malsupren, neniam longe, sed ofte tre krute. C\u0302e unu el tiuj pintoj ni trovis bone kas\u0302itan kampon sur kiu ni povis tendumi, kaj kie Najeli povis fosi grandan truon."}, {"text_idx": "#000019", "text": "Retpos\u0302tadreso ne estos publikigita. Devigaj kampoj estas markitaj *"}]